ไฟแนลเชียล ไดเจสต์
PYLON งานในมือทะลุ 1 พันล้านบ.
21 ส.ค. 2554

PYLON งานในมือทะลุ 1 พันล้านบ.
นายบดินทร์ แสงอารยะกุล กรรมการรองผู้จัดการใหญ่ บริษัท ไพลอน (PYLON) กล่าวว่า บริษัทได้งานก่อสร้างโครงการใหม่ 6 โครงการ เป็นเงินทั้งสิ้น 127.51 ล้านบาท (รวมภาษีมูลค่าเพิ่ม) อาทิ โครงการของบริษัท เอส ซี แอสเซท คอร์ปอเรชั่น (SC) บริษัท อี เอ็ม ซี (EMC) และบริษัท พฤกษา เรียล เอสเตท (PS) ทำให้บริษัทมีงานในมือทะลุ 1,000 ล้านบาท แล้วแบ่งเป็นงานแนวราบและงานเสาเข็มเจาะอย่างละประมาณ 500 ล้านบาท 
ปัจจุบันบริษัทมีงานภาคเอกชนสัดส่วน 60% และ พยายามจะรักษาการรับงานภาครัฐ ในสัดส่วน 50% และภาคเอกชน 50% หลังจากมีงานภาครัฐเพิ่มมากขึ้น โดยเฉพาะโครงการรถไฟฟ้าสายสีน้ำเงิน 
ส่วนแนวโน้มผลประกอบการในไตรมาส 1 ปี นี้มีทิศทางที่ดีกว่าในไตรมาส 4 ปีที่ผ่านมา ซึ่งเป็นไตรมาสที่มีกำไรดีที่สุดของปี 2553 และค่อนข้างมั่นใจว่ารายได้ในปีนี้จะเป็นไปตามเป้าหมายที่ตั้งไว้ที่ประมาณ 1,000 ล้านบาท เพิ่มขึ้นจากปีก่อน ที่ทำได้ 630 ล้านบาท
CNS ฟันกำไร 47 ล้านบาท 
บริษัทหลักทรัพย์ โนมูระ พัฒนสิน (CNS) เปิดเผยผลการดำเนินงานงวดไตรมาส 2 สิ้นสุดวันที่ 28 ก.พ. 2554 มีกำไรสุทธิ 47.55 ล้านบาท คิดเป็นกำไรหุ้นละ 0.70 บาท พลิกจากช่วงเดียวกันปีก่อนขาดทุนสุทธิ 2.91 ล้านบาท หรือ 0.04 บาทต่อหุ้น เนื่องจากรายได้ทุกตัวดีขึ้นมาก เช่นค่านายหน้าซื้อขายหลักทรัพย์และสัญญาซื้อขายล่วงหน้าเพิ่มขึ้น 71.15 ล้านบาท หรือเพิ่มขึ้น 77.46% 
ส่วนผลงานรวม 6 เดือน กำไรสุทธิ 117.64 ล้านบาท คิดเป็นกำไรหุ้นละ 1.72 บาท เพิ่มขึ้นจากระยะเดียวกันปีก่อนกำไรสุทธิ 50.60 ล้านบาท หรือ 0.71 บาทต่อหุ้น 
SST ขายคืนเฉียด 3 แสนหุ้น
บริษัท ทรัพย์ศรีไทย (SST) เปิดเผยว่า วันที่ 29 มี.ค.ที่ผ่านมา ได้ขายหุ้นของบริษัทที่ซื้อคืนจากตลาดหลักทรัพย์ จำนวน 291,500 หุ้น ในราคาหุ้นละ 7.858 บาท มูลค่ารวม 2.29 ล้านบาท ปัจจุบันคงเหลือหุ้น จำนวน 3,033,700 หุ้น คิดเป็น 2.51% ของทุนชำระแล้ว ล่าสุดราคาหุ้นปิดที่ 8.35 บาท บวก 0.50 บาท หรือ 6.37%